અમદાવાદ ઝોનની ફી કમિટી દ્વારા એપ્રિલ-મે માસ દરમિયાન સ્કૂલોનું હિયરીંગ કરી અમદાવાદની વધુ ૬૧ સ્કુલોની ફી નક્કી કરી હોવાની વિગતો પ્રકાશમાં આવી છે. ફી કમિટી દ્વારા અમદાવાદની સ્કૂલોની જે ફી નક્કી કરવામાં આવી છે તેમાં રૂ. ૧૫ હજારથી લઈને રૂ. દોઢ લાખ સુધીની ફી નક્કી કરાઈ હોવાની વિગતો પ્રકાશમાં આવી છે. મોટાભાગની સ્કૂલોએ જે ફી માંગી હતી તે જ ફી મંજુર કરાઈ છે. જ્યારે અમુક કિસ્સાઓમાં સ્કૂલો દ્વારા માંગવામાં આવેલી ફીમાં ઘટાડો કરી ફી નક્કી કરાઈ હોવાનું બહાર આવ્યું છે. એરપોર્ટ ખાતે આવેલી રિવર સાઈડ સ્કૂલની ફી રૂ. ૧ લાખથી લઈને રૂ. દોઢ લાખ નક્કી કરી છે. જ્યારે આનંદનિકેતન સ્કૂલની ફી રૂ. ૬૫ હજાર જેટલી નક્કી કરાઈ હોવાનું જાણવા મળે છે.